text: Gamblerne satser pengene på Camilla
  09 januar 2015 kl. 11.44
  Lørdag aften afgøres det, hvem der bliver Årets Sportsnavn, og spillerne er ikke i tvivl om hvem der vinder.
  Den vestjyske triatlet Camilla Pedersen er kæmpe favorit hos spillerne - hele 94 procent har spillet på hende. Det skriver JydskeVestkysten i dag.
  De to andre finalister, svømmeren Rikke Møller Pedersen og Guldfireren i roning, har fået henholdsvis fem og én procent af indskuddene.
  Spillerne hos Danske Spil er slet ikke i tvivl om, at Camilla Pedersens VM-titel er nok til at gøre hende til Årets Sportsnavn. Jeg kan ikke huske, at vi har set så stor en favorit blandt vores spillere, når vi har åbnet spil på Årets Sportsnavn, siger Hans-Henrik Busk Stie, fra Danske Spil.
  Det er stadig muligt at spille på Årets Sportsnavn, men Camilla Pedersens odds er raslet ned, og hun giver nu blot odds 1.30 som vinder.
  Rikke Møller Pedersen giver odds 4.35 og Guldfireren odds 9.00.
  